KOMISJONI ARUANNE EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE NING REGIOONIDE KOMITEELE

Euroopa Liidu spordialase töökava (2017–2020)

rakendamise ja asjakohasuse kohta

SISSEJUHATUS

Sport on viimastel aastatel omandanud ELi poliitikas kindla koha tulenevalt oma suurenevast rollist tänapäeva majanduses ja ühiskonnas ning panusest ELi üldiste majanduslike ja sotsiaalsete sõlmküsimuste lahendamisse. Lisaks inimeste tervise ja heaolu parandamisele on spordil ainulaadne potentsiaal luua tugevaid ja ühtekuuluvaid kogukondi, lahendada rände ja sotsiaalse tõrjutusega seotud probleeme ning soodustada majanduskasvu ja töökohtade loomist. Ühiskondlikke ja keelebarjääre ületades võib sport edendada ühiseid väärtusi ja tekitada ühiskonnas, eriti noorte seas, ühtekuuluvustunnet. See võib aidata lahendada kasvavaid mureküsimusi, mis on seotud vähese kehalise aktiivsusega. Ka COVID-19 pandeemia, mis on sporti tõsiselt mõjutanud, tõi esile spordi suure panuse tervise hoidmisse ja potentsiaali haiguste ärahoidmisel. Paljude probleemide kõrval, mida see pandeemia tekitab spordivaldkonnas alates rohujuure tasandist kuni tippsportlasteni, on see veelgi rõhutanud spordi tähtsust tervist, heaolu ja ühtsust soodustava tegurina ühiskonnas keerulistel aegadel.

Pärast spordivaldkonna lisamist Lissaboni lepingusse ning kooskõlas ELi toimimise lepingu artikliga 165 on ELi institutsioonid ja liikmesriigid tugevdanud oma koostööd ja spordis Euroopa mõõdet edasi arendanud. ELi koostöö on keskendunud eelkõige valdkondadele, kus EL saab liikmesriikide tegevusele lisaväärtust anda ja nende tegevust toetada. Selles kontekstis on ELi spordialasest töökavast saanud üks peamisi vahendeid ELi tasandil tehtava koostöö edendamiseks.

Alates 2011. aastast on ELis vastu võetud kolm spordialast töökava. Nende peamine eesmärk on olnud spordipoliitilise koostöö edendamine ja arendamine ELi institutsioonide, liikmesriikide ja spordialaste sidusrühmade vahel, keskendudes kindlale arvule tegevustele, millel on selge ELi lisaväärtus.

ELi kolmas spordialane töökava hõlmab ajavahemikku 1. juulist 2017 kuni 31. detsembrini 2020. Selle rakendamine on aidanud ellu viia üldisi prioriteete, mis on seatud strateegias „Euroopa 2020“ ning tegevuskavas töökohtade loomiseks ning majanduskasvu, õigluse ja demokraatlike muutuste tagamiseks. Töökava rakendamist toetas programm „Erasmus+“ (2014–2020), millega tagati tegevuste vastastikune täiendavus ja suurem mõju spordivaldkonnas. Selle töökava keskmes on jätkuvalt samad prioriteetsed teemad nagu eelmises töökavas, nimelt:

-spordieetika,

-spordi majanduslik mõõde,

-sport ja ühiskond.

Ülesehituse ja üldise töökorralduse mõttes on ELi kolmandas spordialases töökavas säilitatud eelmise töökava põhijooned, kuid tehti mõned parendused ja täiendused.

Käesoleva aruandega täidab komisjon oma kohustuse anda 2020. aasta esimesel poolel hinnang ELi spordialase töökava rakendamisele ja asjakohasusele ning see aruanne on aluseks ELi võimaliku neljanda spordialase töökava ettevalmistamisele 2020. aasta teisel poolel.

Komisjoni aruandel on kaks peamist eesmärki: ühelt poolt anda hinnang ELi spordialase töökava rakendamisele ja laiemale poliitilisele mõjule ning teiselt poolt esitada soovitusi spordivaldkonnas tulevikus võetavate meetmete kohta. Komisjoni hinnangus võetakse arvesse mitmesuguseid sisendeid, sealhulgas liikmesriikide esitatud kirjalikke märkusi, samuti tööstruktuurides osalevate ekspertide ja vaatlejate arvamusi.

B) HINDAMINE

Nagu ka eelmistel kordadel, eelnes komisjonipoolsele ELi kolmanda spordialase töökava hindamisele konsulteerimine mitmesuguste sidusrühmadega. Komisjon korraldas kaks kohtumist – ühe liikmesriikidega ja teise spordiorganisatsioonidega –, et koguda neilt arvamusi töökava rakendamise, sealhulgas saadud kogemuste kohta ning saada soovitusi edaspidiseks. Neid kohtumisi täiendas veebipõhine küsimustik, mis võimaldas komisjonil koguda ka kasulikke tõendeid ja statistilisi andmeid nii liikmesriikidelt kui ka tööstruktuurides osalevatelt ekspertidelt ja vaatlejatelt.

Saadud teabe analüüs näitas, et ELi kolmanda spordialase töökava rakendamine on vastanud üldistele ootustele ja eesmärkidele. ELi kolmanda spordialase töökava headele saavutustele ja tõhusale rakendamisele vaatamata oleks edaspidi siiski kasulik töökava veelgi parandada ja lisada sinna uusi tegevusvaldkondi.